**SPOROČILO ZA OBJAVO**

**Komunala Nova Gorica si prizadeva za več reda in čistoče na ekoloških otokih**

**Ekološki otoki po novem opremljeni z metlo in smetišnico**

**Komunala Nova Gorica d. d. postavlja na sto ekoloških otokih v občinah Brda, Kanal ob Soči, Mestna občina Nova Gorica, Miren-Kostanjevica in Renče-Vogrsko metle in smetišnice. Že dlje časa namreč opažamo, da so ekološki otoki pogosto neurejeni, ob zabojnikih se kopičijo odpadki, zaradi tega prihaja do neprijetnih vonjav ter širjenja škodljivcev. V želji, da se to prepreči, so uporabnikom po novem na voljo metle in smetišnice. Ob tem občane prijazno naprošamo, da orodje po uporabi vrnejo na svoje mesto, da jih bodo lahko uporabljali za njimi tudi drugi.**

Skrb za čistočo na ekoloških otokih mora postati iskrena družbena odgovornost vseh, ne le zaposlenih v javni gospodarski družbi Komunala Nova Gorica d. d.. Gre za skupen prispevek k bolj čistemu, urejenemu in zdravemu okolju. Zato v Komunali Nova Gorica občane pozivamo, da se pridružijo Eko ježku in tako naredijo nekaj dobrega za okolje in svoj žep.

Ob tem izpostavljamo, da so ekološki otoki namenjeni učinkovitemu ločevanju odpadkov, kar prispeva k bolj trajnostnemu ravnanju in zmanjšanju količine odpadkov, ki končajo na odlagališčih.Na podlagi sortirne analize še ugotavljamo, da je med mešanimi komunalnimi odpadki žal še vedno odloženih skoraj polovica embalažnih in bioloških odpadkov. Z doslednim, ne le snažnim ločevanjem, lahko torej znižamo stroške ravnanja z odpadki tudi do 15 odstotkov in tako privarčujemo.

Ekološki otoki so ogledalo kraja, zato je skupna dolžnost, da vzdržujemo na njih red in čistočo. Urejeni in čisti ekološki otoki bodo prispevali tudi k uspešni izvedbi Evropske prestolnice kulture 2025. S tem, ko odpadke odvržemo v prave zabojnike in skrbimo, da so ekološki otoki čisti, ustvarjamo lepše in bolj zdravo okolje za vse, še zlasti za naslednje generacije, smo prepričani v Komunali Nova Gorica.